**Godine 1843. rođen je u Bariloviću doktor Ivan Banjavčić osnivač modernog Karlovca o kojem gđa. Marija Vrbetić iscrpno piše u Zborniku gradskog muzeja Karlovca br. 2 iz 1984. godine.**

Njezin tekst dajemo u cijelosti jer je na ponos Barilovića da je u njemu rođen čovjek kojeg su karlovčani smatrali “najviđenijim mužem Karlovca i središtem oko kojeg se sakupljalo građanstvo u svom narodnom, javnom i mjesnom radu “.

DR IVAN BANJAVČIĆ (1843 – 1913)

Dr Ivan Banjavčić je čovjek kome je danas posvećena ulica nekad zvana Vjećnička po zgradi gradske vijećnice u “unutarnjem gradu” br. 13. U toj je zgradi dr. I. Banjavčić proveo veći dio svog karlovačkog političko – upravnog života.

Na razmeđu stoljeća četiri puta je bio biran izaslanikom u Hrvatskom saboru za grad i kotar Karlovac, a u eri banovanja Khuena Hedervaya (1883 – 1903) nije bilo lako saborskom zastupniku koji je pripadao opoziciji Khuenove vladajuće stranke. Njegovi su saborski govori bili antimađaronskom borbom za političku i gospodarsku ravnopravnost Hrvatske u dualističkoj Habsburškoj monarhiji. Iako je kao karlovački saborski izaslanik zastupao u prvom redu karlovačke interese, njegovi saborski govori sređeni, staloženi, umni, imali su odjeka ne samo u Karlovcu već i u Zagrebu i u cijeloj Hrvatskoj. Zalagao se za izgradnju željeznice koja bi Karlovac povezala sa Siskom, preko Like s dalmatinskim primorjem i preko Metlike s Novim Mestom. Interesi Mađara odlučivali su o izgradnji željezničke mreže.

Karlovčani su Banjavčića nekoliko puta birali za gradskog zastupnika, pa za podnačelnika. Podnačelnik je bio za drugog načelničkog mandata Josipa Stancera (1890 – 1893), a kad je Stancer s načelničke dužnosti suspendiran, a kao vladin kr. povjerenik postavljen Miloust Smodić, sjednicama gradskog zastupstva predsjedao je dr. Ivan Banjavčić. Iz zapisnika sjednica gradskog zastupstva vidljivo je da je probleme trijezno i razborito rješavao. Njegovim stavovima malo kad je bilo prosvjeda. Njegova se riječ čekala kao rješenje problema.

Već kao gradski zastupnik i podnačelnik grada učinio je mnogo dobra za Karlovac. U njegovo je vrijeme napokon otvorena djevojačka škola (1893), o kojoj su se više od 10 godina vodile jalove rasprave u gradu. Materijalnom pomoći grada sagrađen je i “Zorin dom” (1892), gradsko zastupstvo na zalaganje dr. Ivana Banjavčića votiralo je izgradnju domobranske kasarne, planiralo osnovati kupalište na Korani, pomagalo u radu Društva za poljepšavanje grada Karlovca, koje je za uređenje zelenih aleja i nasada imalo velikih zasluga, gradska je bolnica i ubožnica pod nadzorom zastupnika i podnačelnika Banjavčića napredovala. Dr. Ivan Banjavčić se brine za trgovački i obrtnički prosperitet grada. Predsjednik je prve gospodarske izložbe u Karlovcu 1884., a i 1907. tada već kao načelnik, zalagat će se da se prilikom “Zorine” proslave 50 – godišnjice djelovanja priredi obrtničko – gospodarska tada već i industrijska regionalna izložba u Karlovcu.

Tri puta je Banjavčić kao gradski zastupnik kandidiran za gradonačelnika. Svaki put je zastupstvo kandidaturu Banjavčića jednoglasno pozdravilo, no on se nije načelničke dužnosti prihvatio sve do 1903. godine. To mu je jedino što su mu građani zamjerali smatrajući ga “najviđenijim mužem Karlovca i središtem oko kojeg se sakupljalo građanstvo u svom narodnom, javnom i mjesnom radu “ ( Svjetlo “br. 39 / 1897 ). Godine 1903. nakon načelnikovanja Josipa Vrbanića, konačno se ipak odlučio da prihvati načelničku dužnost. Načelnikom je postao kad je trebalo rješavati teške gradske probleme. O ponoći 1903. na 1904. stupio je na snagu zaključak da se ujedine općine Karlovac, Banija i Švarča . Ujedinjenje je deklarativno ostvareno, no trebalo ga je i u praksi provesti što nije bio laki zadatak. Proveo ga je on i tadašnje gradsko zastupstvo. Grad je tada postao “veliki Karlovac “. Protezao se od Turnja do Ilovca i Hrnetića i prvi tvornički dimnjaci što se na tom području dižu prelijevat će tvorničku dobit u gradsku blagajnu. Time su stvoreni uvjeti za preorijentaciju obrtničke i manufakturne privrede u tvorničko – industrijsku.

I drugi su karlovački problemi za Banjavčićevog načelnikovanja bili na dnevnom redu: izgradnja klaonice, provođenje kanalizacije, uređenje zgrade “grad Zagreb” , nadogradnja gradske vijećnice (1904) , uređenje Zrinjskog trga, podizanje škola u prigradskim naseljima (Jelsa 1905) i prije svega elektrifikacija grada.

I o tom se problemu raspravljalo već decenijama.Trebalo je dočekati Banjavčića da ga on riješi. I riješio ga je. Grad Karlovac kupio je posjed Thurn Taxisa u Ozlju, podigao uz kupski slap električnu centralu, doveo struju u Karkovac i 18.VII 1908. zasjala je u gradu prva električna sijalica. Banjavčić je znao, dakle, ići ukorak sa zahtjevima vremena. No, pitamo se koliko građana danas znade da blagodati električne rasvjete grad zahvaljuje upravo gradonačelniku Banjavčiću.

**Ta, za života značajna djela dr I. Banjavčića jednaka su njegovoj oporuci kojom, kao samac, zavješta veliki dio svoje imovine karlovačkim đacima, učenicima Barilovića, njegove rodne općine, općini Barilović za marvogojstvo i voćarstvo, karlovačkim i zagrebačkim društvima, Matici Hrvatskoj za nagradu najboljem spisatelju itd.**

Dr Banjavčić, sin graničara, seljaka, postao je ne samo jedan od najvještijih gradskih odvjetnika već i jedan od najrazumnijih voditelja gradske politike u vrijeme uzburkanih stranačkih i političkih previranja u gradu u prvom desetljeću XX stoljeća.

Iako su mu njegovi politički protivnici, oštro ga napadajući, osporavali sve vrijednosti – a ekskluzivnost je karakteristika stranačke politike – dr. Ivan Banjavčić kao osnivač modernog Karlovca u svakom slučaju zavređuje da njegova kuća na Zrinjskom trgu br. 9 bude spomen – pločom obilježena .

**elektronski zapis - gospodin Juraj Štefančić**